Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 70/524/EØF om tilsætningsstoffer til foderstoffer og direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF« () (98/C 284/15)

Rådet for Den Europæiske Union besluttede den 19. maj 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Kenneth J. Gardner til ordfører. Sektionen vedtog sin udtalelse den 15. juni 1998.

Det Økonomiske og Sociale Udvalg vedtog på sin 356. plenarforsamling af 1.-2. juli 1998 (mødet den 2. juli) følgende udtalelse med 42 stemmer for, 7 imod og 15 hverken for eller imod.

1. Indledning

1.1. Ifølge de gældende bestemmelser om tilsætningsstoffer til foderstoffer er det Rådet, som på forslag af Kommissionen fastsætter niveauet for de gebyrer, der skal opkræves i forbindelse med registrering af tilsætningsstoffer og godkendelse af foderstofvirksomheder og mellemhandlere.

1.2. Da der i Rådet har vist sig at være uenighed om beregningsmåden for de nævnte gebyrer og dermed om fastsættelsen af selve gebyrets størrelse, har Kommissionen nu for at komme ud af det nuværende dødvande foreslået at ændre direktiv 70/524/EØF og 95/69/EF, således at det fremover bliver medlemsstaterne, der fastsætter niveauet for gebyrerne på grundlag af ensartede regler for beregningen af dem.

2. Bemærkninger

2.1. I den begrundelse, der ledsager forslaget, understreger Kommissionen, at problemerne i Rådet netop vedrører beregningen af gebyrerne.

2.2. Ifølge Kommissionen ligger løsningen i en kompetencedeling, hvorved Rådet får til opgave at fastsætte beregningsmåden for gebyrerne, mens det overlades til medlemsstaterne at fastsætte beløbet.

2.2.1. Efter ØSU's mening har forudsætningerne for indgåelse af en aftale om fælles regler ikke ændret sig.

2.3. ØSU er principielt af den opfattelse, at såvel registrering af tilsætningsstoffer som godkendelse af foderstofvirksomhederne henhører under de nationale myndigheders beføjelser, og at de følgelig også skal afholde omkostningerne derved.

2.4. Hvis man godtager princippet om opkrævning af gebyrer for sådanne tjenesteydelser - der er fastlagt i direktiv 70/524 og 95/69 - må man også acceptere nødvendigheden af at fastsætte fremgangsmåder og mekanismer, der mest muligt kan reducere den risiko for konkurrenceforvridning, som er forbundet med fastsættelse af forskellige gebyrer i de forskellige medlemslande.

2.5. Efter ØSU's mening kan der eventuelt indføres en overgangsfase af begrænset varighed for euro-landene, i hvilken de frit kan fastsætte gebyrernes størrelse, dog under overholdelse af de generelle regler, der skal fastsættes på EU-plan.

2.5.1. Deltagelsen i den fælles valuta skulle kunne fremme en udligning af omkostningerne, således at man engang kan nå så vidt, at der kan fastsættes enhedsgebyrer for alle lande.

2.6. For de lande, der ikke deltager i den fælles valuta, bør der fastlægges en øvre og nedre grænse for gebyrernes størrelse, så der ikke bliver for store afvigelser i forhold til de beløb, der opkræves i euro-landene.

3. Konklusion

3.1. Efter ØSU's mening kan der ikke gives afkald på målet om, at der efter en overgangsperiode af en vis varighed skal fastsættes ensartede gebyrer i alle EU-lande.

Derfor opfordres Kommissionen til at ændre sit forslag i ovennævnte retning og at korrigere de frister, der er anført i artikel 1 og 2 (1. april 1998 og 31. marts 1998), og som nu er forpasset.

Bruxelles, den 2. juli 1998

Tom JENKINS

Formand for Det Økonomiske og Sociale Udvalg

() EFT C 155 af 20.5.1998, s. 29.